Elverum Høyre

**Årsberetning for Elverum Høyres kommunestyregruppe 2024**

Elverum Høyres kommunestyregruppe har i 2024 bestått av følgende faste kommunestyremedlemmer:

|  |  |  |
| --- | --- | --- |
| 1. | Yngve Sætre | Gruppeleder og medlem i formannskap og plan- og eiendomskomiteen |
| 2. | Sølvi Amundsen Aas | Nestleder i kommunestyregruppa. Medlem i formannskapet og plan- og eiendomskomiteen. Medlem i utvalg for valgsaker.  |
| 3. | Joakim Ekseth | Medlem i komite for vekst og utvikling og varamedlem i formannskapet |
| 4. | Siv Lena Birkheim | Medlem i helse og omsorgskomiteen og varamedlem til formannskapet |
| 5. | Nils Richard Melby | Medlem i utdanningskomiteen og varamedlem til formannskapet |
| 6.  | Steinar Jensen | Medlem i vekst og utviklingskomiteen  |
| 7.  | Audhild Køhl | Medlem i utdanningskomiteen |

Elverum Høyres kommunestyregruppe har i 2024 bestått av følgende varamedlemmer til kommunestyret:

|  |  |  |
| --- | --- | --- |
| 1. | Vigdis Osbak | Varamedlem utdanningskomiteen, varamedlem vekst- og utviklingskomiteen, varamedlem plan- og eiendomskomiteen |
| 2. | Arne Johan Sigstad | Varamedlem helse- og omsorgskomiteen, varamedlem plan- og eiendomskomiteen |
| 3. | Jan Eirik Krey | Leder i kontrollutvalget  |
| 4. | Thor Anders Sognli | Varamedlem helse- og omsorgskomiteen, varamedlem plan- og eiendomskomiteen,  |
| 5. | Per Olav Løken | Varamedlem vekst- og utviklingskomiteen, varamedlem plan- og eiendomskomiteen |
| 6. | Stian Ringstad | Varamedlem vekst- og utviklingskomiteen |
| 7. | Ronny Andersen | Varamedlem utdanningskomiteen |
| 8. | Leif Klausen | Varamedlem vekst- og utviklingskomiteen |
| 9. | Tom Roger Trzebinski Knag | Varamedlem utdanningskomiteen |
| 10. | Torkild Lømo | Varamedlem utdanningskomiteen |

Kommunestyregruppen har gjennom året vært aktiv og bidratt til å sette en rekke saker på dagsorden. Dette har blitt gjort gjennom innlegg og spørsmål i kommunestyret, alternative forslag, redaksjonelle saker i media og leserinnlegg. Sentrale saker det siste året har vært kommuneøkonomi, Mastmoen-dommen om eiendomsskatt, Rådhusplassen, forsvarssatsingen og stedsposisjoneringsprosjektet Elverum +.

Kommuneøkonomien har det siste året utviklet seg i svært negativ retning. Ved utløpet av 2. tertial måtte kommunen øke driftskreditten til 100 millioner kroner, og prognosen var et underskudd på 92 millioner kroner ved årets slutt. Kommunedirektørens budsjettforslag for 2025 viser liten eller ingen forbedring i økonomien. Høyres gruppe har gjennom hele året pekt på behovet for større strukturelle og strategiske endringer for å rette opp den skakkjørte økonomien, men vi har dessverre fått lite gehør for dette hos posisjonspartiene. Dersom økonomien ikke forbedres tyder mye på at kommunen ender opp i ROBEK.

Også i 2024 har Mastmoen-dommen vært oppe til behandling i kommunestyret. Denne gang har spørsmålet gått ut på om kommunen skulle tilbakebetale feil innkrevd eiendomsskatt, og eventuelt hvor mye som skulle betales. Høyre sitt syn har hele tiden vært at alt som er feil innkrevd skulle tilbakebetales, og til slutt fikk vi kommunestyret med på dette.

Rådhusplassen har vært tema også i 2024. Høyre har fra start vært imot investeringen på 5 millioner kroner på Rådhusplassen. Plassen har behov for utbedring, men vi mener pengebruken er uansvarlig sett i relasjon til kommunens økonomiske problemer. Sommeren 2024 ble Rådhusplassen ferdigstilt, og debatten har deretter dreid seg om plassen skal stenges permanent for biltrafikk eller ikke. Høyre har vært og er skeptiske til å stenge Rådhusplassen permanent fordi den opprinnelig ble bygget for biltrafikk, og fordi vi mener det blir vanskelig å fylle den med attraktivt innhold gjennom hele året. Vi mener likevel det skal være lav terskel for å kunne stenge den ved arrangementer. Saken om stenging eller ikke har vært ute på høring og kommer til kommunestyret før jul. Utfallet av saken er pr. i dag uklart.

Stortingets enstemmige vedtak av langtidsplanen for forsvaret 11. juni 2024 gir store positive konsekvenser for Elverum og Sør-Østerdal. I planene ligger det inne store investeringer til rekruttskole på Terningmoen og etablering av Brigade Sør. Det er fremdeles uklart når oppstart av utbyggingene vil komme. Det er åpenbart at kommunestyret og kommunen må bidra for å sikre at Elverum blir en attraktiv og god vertskommune for disse satsingene. Høyre har vært aktivt med i debatten, og vi har stilt flere spørsmål i kommunestyret om forsvarssatsingen. Denne viktige saken vil vi selvsagt følge opp også videre.

I 2024 har kommunen gjennomført et stedsposisjoneringsprosjekt, og kommunestyret har vedtatt at Elverum skal ha mål om å etablere seg som helse- og beredskapshovedstad. Den høye ambisjonen skal følges opp i prosjektet Elverum +. Høyre har vært positive til prosjektet, men har samtidig påpekt at dette er et langsiktig og ressurskrevende arbeid som en lang rekke aktører må engasjere seg i hvis det skal lykkes. Oppfølgingen av prosjektet i årene som kommer blir derfor avgjørende.

I tillegg til de sakene som her er nevnt har kommunestyregruppen markert seg i en rekke små og store saker til det beste for innbyggerne. Samarbeidet i gruppa er utmerket. Vi har faste gruppemøter mandager før formannskapsmøtene. Vi har også faste formøter med våre samarbeidspartnere Frp, Pensjonistpartiet og Venstre før formannskapsmøter og kommunestyremøter. Både ut fra størrelse og aktivitet er Høyre utvilsomt det ledende opposisjonspartiet i Elverum. Dette gir et godt grunnlag for valgseier i 2027.

Elverum 17.11.2024

Yngve Sætre, Gruppeleder